Document ID: 32014R0970

KOMISJONI RAKENDUSMÄÄRUS (EL) nr 970/2014,
12. september 2014,
millega muudetakse määrust (EL) nr 677/2011, millega kehtestatakse lennuliikluse korraldamise (ATM) võrgustiku funktsioonide üksikasjalikud rakenduseeskirjad
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 549/2004, millega sätestatakse raamistik ühtse Euroopa taeva loomiseks (raammäärus), (1) eriti selle artiklit 11,
võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 551/2004 õhuruumi korraldamise ja kasutamise kohta ühtses Euroopa taevas (õhuruumi määrus), (2) eriti selle artiklit 6,
ning arvestades järgmist:
(1)
Määrusega (EÜ) nr 551/2004 on ette nähtud, et võrgufunktsioonide eesmärk on parandada lennuliikluse korraldamise võrgu üldist toimimist ning toetada riigi ja funktsionaalsete õhuruumiosade tasandil kavandatud algatusi.
(2)
Vastavalt komisjoni määrusele (EL) nr 677/2011 (3) pidi komisjon tulemuslikkuse kava võrdlusperioode silmas pidades vaatama võrgufunktsioonide rakendamise tulemuslikkuse läbi 31. detsembriks 2013. Esimese läbivaatamise tulemusena rõhutati vajadust parandada asjaomast õigusraamistikku mõnes valdkonnas, eelkõige seoses võrgustiku haldaja [termin on muutunud; varem: „võrgustiku haldusasutus”] ülesannete, juhtimise ja eelarvega ning kolmandate riikidega loodud suhetega.
(3)
Võrgustiku haldajale pandud ülesannete täitmiseks on vaja mitmeaastast tööprogrammi ja sellekohast eelarvet, samuti on vaja kehtestada võrgustiku haldaja ja kasutuselevõtu haldaja vaheline töökord ning näha ette sihtotstarbeline tegevus ohutusriskide väljaselgitamiseks võrgu tasandil. Seepärast tuleks ette näha sellekohane töökorraldus.
(4)
Operatiivses lennutegevuses osalevate sidusrühmade äriplaanides on vaja võtta nõuetekohaselt arvesse võrgustiku strateegilises kavas seatud strateegiaeesmärke. Samuti tuleks täpsustada selle kava vastuvõtmise korda.
(5)
Operatiivses lennutegevuses osalevate sidusrühmade tegevjuhid peaksid nõustama võrgustiku haldusnõukogu lennutegevusega seotud küsimustes.
(6)
Võrgustiku haldusnõukogu peaks võrgustiku haldaja ettevalmistatud kavandite alusel lõplikult kehtestama võrgustiku haldaja mitmeaastase tööprogrammi ja võrgustiku tulemuslikkuse kava. Seejärel tuleb võrgustiku tulemuslikkuse kava esitada komisjonile kooskõlas komisjoni rakendusmäärusega (EL) nr 390/2013 (4). Võrgustiku haldusnõukogu peaks ka avaldama oma arvamust võrgustiku haldajale pandavate lisafunktsioonide ja kolmandate riikidega tehtava koostöö kohta.
(7)
Selleks et olla võimeline leevendama võrgukriiside mõju, peaks Euroopa lennunduskriiside koordineerimisüksus (EACCC) pidama sidet riikide teabekeskuste võrguga ja korraldama kriisiõppusi, et olla reaalajas valmis võrgukriisideks.
(8)
Võrgustiku haldaja eelarve peaks olema selline, et see võimaldab tal saavutada tulemuslikkuse kavas kindlaks määratud eesmärgid ja rakendada tööprogrammi. Kõnealune eelarve peaks olema eristatav võrgustiku haldajana tegutsema määratud asutuse ülejäänud eelarvest, juhul kui kõnealune asutus täidab ka muid ülesandeid.
(9)
Määrust (EL) nr 677/2011 tuleks seetõttu vastavalt muuta.
(10)
Käesolevas määruses sätestatud meetmed on kooskõlas määruse (EÜ) nr 549/2004 artikli 5 kohaselt asutatud ühtse taeva komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 677/2011 muudetakse järgmiselt:
1)
artikli 4 lõiget 1 muudetakse järgmiselt:
a)
alapunkt i asendatakse järgmisega:
„i)
mitmesuguste operatiivses lennutegevuses osalevate sidusrühmade toetamine neile pandud kohustuste täitmisel seoses lennuliikluse korraldamise ja/või aeronavigatsiooniteenuste osutamise (ATM/ANS) süsteemide ja menetluste kasutuselevõtmisega kooskõlas Euroopa lennuliikluse korraldamise üldkavaga, eelkõige seoses Euroopa Parlamendi ja nõukogu määruse (EÜ) nr 550/2004 (5) artikli 15a lõikes 3 kindlaks määratud ühisprojektidega;
(5) Euroopa Parlamendi ja nõukogu määrus (EÜ) nr 550/2004, 10. märts 2004, aeronavigatsiooniteenuste osutamise kohta ühtses Euroopa taevas (ELT L 96, 31.3.2004, lk 10).”" 						
;
b)
lisatakse punktid l-q:
„l)
mitmeaastase tegevuse tagamiseks vajaliku tööprogrammi ja sellekohase eelarve väljatöötamine ja haldamine;
m)
rakendusmääruse (EL) nr 409/2013, (6) eriti selle artikli 9 lõike 7 punkti a kohasele SESARi kasutuselevõtule kaasa aitamine;
n)
tööprogrammi ja aastaeelarve täitmine;
o)
võrgustiku tulemuslikkuse kava koostamine kooskõlas komisjoni rakendusmääruse (EL) nr 390/2013 artikliga 6;
p)
lennuohutusprobleemide väljaselgitamine võrgustiku tasandil ja nendega seotud võrguohutusriskide hindamine;
q)
komisjoni varustamine lennuplaanide hindamisel põhineva hoiatus- või häiresüsteemiga, et ta saaks jälgida lennuettevõtjate suhtes Euroopa Parlamendi ja nõukogu määrusega (EÜ) nr 2111/2005 (7) ja/või muude ohutus- ja turvameetmetega kehtestatud tegevuskeelu järgimist.
(6) Komisjoni rakendusmäärus (EL) nr 409/2013, 3. mai 2013, milles käsitletakse ühisprojektide määratlemist, juhtimiskorra kehtestamist ja Euroopa lennuliikluse korraldamise üldkava elluviimist toetavate stiimulite väljaselgitamist (ELT L 123, 4.5.2013, lk 1)." 						
(7) Euroopa Parlamendi ja nõukogu määrus (EÜ) nr 2111/2005, 14. detsember 2005, mis käsitleb ühenduse nimekirja, millesse kantakse lennuettevõtjad, kelle suhtes kohaldatakse ühenduse piires tegevuskeeldu, koostamist ja lennureisijate teavitamist lendu teenindavast lennuettevõtjast ning millega tunnistatakse kehtetuks direktiivi 2004/36/EÜ artikkel 9 (ELT L 344, 27.12.2005, lk 15).”" 						
;
2)
artiklit 5 muudetakse järgmiselt:
a)
lõige 2 asendatakse järgmisega:
„2. Võrgustiku strateegiline kava põhineb IV lisas sätestatud soovituslikul vormil. Komisjon võtab selle vastu kooskõlas määruse (EÜ) nr 549/2004 artikli 5 lõikega 3 pärast seda, kui võrgustiku haldusnõukogu on kinnitanud võrgustiku strateegilise kava kavandi.”
;
b)
lisatakse lõige 5:
„5. Operatiivses lennutegevuses osalevad sidusrühmad võtavad nõuetekohaselt arvesse võrgustiku strateegilist kava.”
;
3)
artikli 14 lõikele 1 lisatakse järgmine lause:
„Võrgustiku haldusnõukogule operatiivse lennutegevusega seotud nõuannete jagamiseks moodustatakse töörühm, kuhu kuuluvad operatiivses lennutegevuses osalevate sidusrühmade lennundusvaldkonna direktorid ja/või vastavate ühenduste esindajad.”
;
4)
artiklit 16 muudetakse järgmiselt:
a)
lõiget 1 muudetakse järgmiselt:
i)
punkt a asendatakse järgmisega:
„a)
võrgustiku strateegilise kava kavandi kinnitamine;”
;
ii)
lõikele 1 lisatakse järgmised punktid:
„o)
artikli 4 lõike 1 punktis l osutatud tööprogrammi heakskiitmine ja selle rakendamise jälgimine;
p)
artikli 4 lõike 1 punktis o osutatud võrgustiku tulemuslikkuse kava heakskiitmine;
q)
arvamuse avaldamine selliste võimalike lisafunktsioonide kohta, mis võidakse omistada võrgustiku haldajale määruse (EÜ) nr 551/2004 artikli 6 lõike 3 või artikli 6 lõike 4 punkti c kohaldamisel;
r)
artiklis 22 osutatud koostöö heakskiitmine.”
;
b)
lõige 8 asendatakse järgmisega:
„8. Võrgustiku haldusnõukogu võtab lõike 1 punktides a-d, punktides g, i, l ja m ning punktides o-r osutatud dokumendid vastu oma liikmete lihthäälteenamuse alusel.”
;
5)
artikli 18 lõige 2 asendatakse järgmisega:
„2. Euroopa lennunduskriiside koordineerimisüksusesse kuuluvad üks nõukogu eesistujariigi esindaja, üks komisjoni esindaja, üks ameti esindaja, üks Eurocontroli esindaja, üks võrgustiku haldaja esindaja, üks sõjandusvaldkonna esindaja, üks aeronavigatsiooniteenuste osutajate esindaja, üks lennujaamade esindaja ja üks õhuruumi kasutajate esindaja.”
;
6)
artikli 19 lõiget 2 muudetakse järgmiselt:
a)
punkt b asendatakse järgmisega:
„b)
liikmesriikide tasandi situatsiooniplaanide käivitamise ja koordineerimise toetamine eelkõige riikide teabekeskuste kaudu;”
b)
lisatakse järgmine punkt f:
„f)
liikmesriike ja operatiivses lennutegevuses osalevaid sidusrühmi hõlmava kokkulepitud kriisiõppeprogrammi organiseerimine, selle elluviimise hõlbustamine ja/või elluviimine, et olla reaalajas valmis võrgukriisideks.”
;
7)
artikkel 22 asendatakse järgmisega:
„Artikkel 22
Suhted kolmandate riikidega
1. Võrgustiku haldaja tööst võivad osa võtta kolmandad riigid koos oma operatiivses lennutegevuses osalevate sidusrühmadega.
2. Võrgustiku haldaja võib sõlmida koostöösuhteid kolmandate riikide (v.a artikli 2 punktis 21 määratletud riigid) aeronavigatsiooniteenuseosutajatega ICAO EUR- ja AFI-piirkonnas, kui kõnealune koostöö mõjutab otseselt võrgustiku tulemuslikkust.
3. Selleks et paremini täita lennuliiklusvoo juhtimisega seotud ülesandeid, nagu on osutatud artikli 3 lõikes 5, võib võrgustiku haldaja sõlmida koostöösuhteid kolmandate riikide aeronavigatsiooniteenuseosutajatega, kes tegutsevad muudes piirkondades kui ICAO EUR- ja AFI-piirkonnad, kui kõnealune koostöö on otseselt seotud võrgustiku tulemuslikkuse parandamisega.”
;
8)
artikkel 23 asendatakse järgmisega:
„Artikkel 23
Võrgustiku haldaja rahastamine ja eelarve
1. Liikmesriigid võtavad vajalikud meetmed võrgustiku haldajale usaldatud võrgufunktsioonide rahastamiseks aeronavigatsioonitasudest. Võrgustiku haldaja määrab oma kulud kindlaks selgelt ja läbipaistvalt.
2. Eelkõige on võrgustiku haldaja eelarve:
a)
piisav tulemuseesmärkide saavutamiseks kooskõlas rakendusmääruse (EL) nr 390/2013 artikliga 6;
b)
piisav, et võrgustiku haldaja saaks rakendada käesoleva määruse artikli 4 lõike 1 punktis l osutatud tööprogrammi;
c)
kajastatud eraldi raamatupidamisarvestuses, kui võrgustiku haldajana tegutsema määratud asutus täidab lisaks artiklis 4 osutatud ülesannetele ka muid ülesandeid.
3. Kui jooksva aasta eelarvet ei kinnitata, võtab võrgustiku haldaja asjakohased meetmed, et tagada võrgufunktsioonide järjepidevuse tagamiseks vajalikud hädaolukorramehhanismid.”
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. september 2014

Labels: 8
4
15
11